THEO IS KONING ONDER KRISANTE-KWEKERS (Eikestadnuus, 12 Mei 1989) Mnr. Theo King van Helshoogteweg 107 was ’n uitblinker by die krisante-skou van die Stellenbosse Tuinboukundige- en Indus-triële Vereniging. Mnr. King het ’n bronsmedalje, twee skilde, 15 trofeë en ’n merietesertifikaat met sy inskrywings gewen. Hy het altesame 16 eerste, nege tweede en drie derde pryse gewen. Baie en uitstekende inskrywings is vir die skou ontvang. Een lid het meer as 150 inskrywings gehad. Om met krisante te skou, verg toewyding en werk tot diep in die nagtelike ure. Dit verg halfdrie in die oggend eers gaan slaap en kort daarna weer opstaan, veral as die blomme gereed is om gesny te word. Sy vrou, Joyce, en hul drie kinders en skoonkinders moes almal hand bysit. Die krisante word met ’n fyn kwassie uitgeborsel en skoongemaak, “uitgekam” as ’t ware, om op hul beste te vertoon. As iemand wat die beste medium blom by die skou gehad het, kan mnr. King seker gesaghebbend oor die onderwerp praat. Hy sou graag wil dat meer mense by die kweek van blomme as stokperdjie betrokke raak.